KOMMISSIONENS AFGØRELSE

af 24. juli 2018

om faciliteten for flygtninge i Tyrkiet og om ændring af Kommissionens afgørelse C(2015) 9500 hvad angår bidrag til faciliteten for flygtninge i Tyrkiet

(2018/C 278/03)

BEGRUNDELSE

Vedtagelse af Kommissionens afgørelse om faciliteten for flygtninge i Tyrkiet og om ændring af Kommissionens afgørelse C(2015) 9500 hvad angår bidrag til faciliteten for flygtninge i Tyrkiet

Faciliteten for flygtninge i Tyrkiet (»faciliteten«) blev oprettet i 2015 for at vise EU's vilje til at hjælpe flygtninge i Tyrkiet. Den kombinerer både humanitær og ikkehumanitær bistand for at hjælpe Tyrkiet i landets bestræbelser på at huse flygtninge. Første tranche af finansieringen under faciliteten beløb sig til 3 mia. EUR for 2016 og 2017.

Anvendelsen af første tranche af faciliteten har været vellykket. Den fulde operationelle beløbsramme på 3 mia. EUR er programmeret, og der er indgået forpligtelser og kontrakter for hele beløbet i løbet af de 21 måneder, der er gået siden erklæringen fra EU og Tyrkiet fra marts 2016. Anden årlige rapport om faciliteten (1) indeholder nærmere oplysninger om resultaterne og gennemførelsen af i alt 72 projekter. Rapporten bekræfter, at der er opnået konkrete resultater. Der er bl.a. ydet månedlig indkomststøtte til næsten 1,2 millioner af de mest sårbare flygtninge i form af månedlige kontantoverførsler som led i det sociale krisesikkerhedsnet, afholdt kurser i tyrkisk til 312 000 flygtningebørn, udleveret undervisningsmateriale til 500 000 elever, gennemført konsultationer som led i den primære sundhedspleje for næsten 764 000 flygtninge og givet vacciner til over 217 000 syriske flygtningebørn. Forvaltningen af faciliteten har også gjort det muligt for EU og medlemsstaterne at anlægge en partnerskabstilgang, og en fælles forvaltning ville ikke være mulig, hvis midlerne udelukkende skulle komme fra EU-budgettet.

EU har en stærk interesse i at fortsætte denne ordning, der har vist sig at fungere godt. Denne kommissionsafgørelse har til formål at sikre, at den nyttige indsats under faciliteten kan fortsætte som anført i erklæringen fra EU og Tyrkiet.

Det bekræftes i erklæringen fra EU og Tyrkiet, at EU vil mobilisere yderligere 3 mia. EUR til faciliteten inden udgangen af 2018, såfremt de relevante tilsagn er opfyldt. Med henblik på at fortsætte facilitetens projekter og sikre en kontinuerlig støtte til flygtninge og personer, der er berettiget til subsidiær beskyttelse, skal der derfor træffes en afgørelse om yderligere finansiering. Kommissionen vil derfor vedtage en afgørelse om anden tildeling på 3 mia. EUR til faciliteten for flygtninge i Tyrkiet. Facilitetens budget for 2016 og 2017 var sammensat af 1 mia. EUR fra EU-budgettet og 2 mia. EUR fra medlemsstaterne i form af bidrag som eksterne formålsbestemte indtægter. For anden tranche fastholdt Kommissionen i sin afgørelse af 14. marts 2018 (2) samme opdeling mellem EU-budgettet og EU-medlemsstaternes bidrag. Efter yderligere drøftelser har Kommissionen for 2018 og 2019 besluttet at bidrage med 2 mia. EUR fra EU-budgettet. Medlemsstaterne vil bidrage med 1 mia. EUR som eksterne formålsbestemte indtægter. Den 18. juli blev den fælles forståelse ajourført, hvorved de rammer, inden for hvilke medlemsstaternes bidrag kan mobiliseres, blev fastsat.

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde, særlig artikel 210, stk. 2, og artikel 214, stk. 6, og

ud fra følgende betragtninger:

(1) Ifølge punkt 6 i erklæringen af 18. marts 2016 fra EU og Tyrkiet vil EU mobilisere finansiering til faciliteten for flygtninge i Tyrkiet (»faciliteten«) på yderligere 3 000 000 000 EUR frem til udgangen af 2018, når de 3 000 000 000 EUR, der oprindelig var afsat under faciliteten, næsten er udnyttet fuldt ud, og forudsat at de relevante tilsagn er opfyldt.

(2) Repræsentanterne for medlemsstaternes regeringer udarbejdede den 3. februar 2016 en fælles forståelse mellem EU-medlemsstaterne og Kommissionen om forvaltningen af og betingelserne for faciliteten for flygtninge i Tyrkiet (»den fælles forståelse«). Den fælles forståelse blev ajourført den 18. juli 2018.

(3) Fordelingen af bidrag til første tranche var på 1 000 000 000 EUR fra EU-budgettet og 2 000 000 000 EUR fra medlemsstaterne.

(4) Kommissionen bidrager med 2 000 000 000 EUR fra EU-budgettet til anden tranche. 1 000 000 000 EUR ydes i form af bidrag fra medlemsstaterne.

(5) Bistanden ydes gradvist på betingelse af en fortsat gennemførelse af den fælles forståelse mellem Den Europæiske Union og Republikken Tyrkiet om at forstærke deres samarbejde om støtte til personer under midlertidig beskyttelse og om migrationsstyring i en koordineret indsats for at håndtere krisen.

(6) De individuelle finansielle bidrag fra medlemsstaterne bør indgå i Unionens budget som eksterne formålsbestemte indtægter, jf. artikel 21, stk. 2, litra b), i Europa-Parlamentets og Rådets forordning (EU, Euratom) nr. 966/2012 (3). Kommissionen er eneansvarlig for gennemførelsen af Unionens budget, jf. traktatens artikel 317, og bør på Unionens vegne modtage bidragserklæringerne fra hver enkelt medlemsstat. Hver bidragserklæring angivet i EUR betyder, at Kommissionen, når den har modtaget erklæringen, kan stille den relevante forpligtelsesbevilling til rådighed, jf. artikel 7, stk. 2, i Kommissionens delegerede forordning (EU) nr. 1268/2012 (4). De individuelle bidragserklæringer skal udarbejdes på grundlag af en fælles model, der om nødvendigt kan tilpasses specifikke behov.

(7) Afgørelser om humanitær bistand og tiltag i den henseende gennemføres i overensstemmelse med Rådets forordning (EF) nr. 1257/96 (5) og i henhold til principperne i den europæiske konsensus om humanitær bistand (6).

(8) Af ovenstående årsager bør Kommissionens afgørelse C(2015) 9500 (7) ændres —

BESTEMT FØLGENDE:

Artikel 1 I Kommissionens afgørelse C(2015) 9500 foretages følgende ændringer: Artikel 4 affattes således: »1. Faciliteten skal koordinere et beløb på 3 000 000 000 EUR for 2016-2017 og et yderligere beløb på 3 000 000 000 EUR for 2018-2019.

Artikel 2 1. Denne afgørelse træder i kraft på dagen for vedtagelsen. 2. Den offentliggøres i Den Europæiske Unions Tidende.

Udfærdiget i Bruxelles, den 24. juli 2018. På Kommissionens vegne Johannes HAHN Medlem af Kommissionen

(1) Kommissionens meddelelse COM(2018) 91 af 14.3.2018.

(2) Kommissionens afgørelse af 14. marts 2018 om faciliteten for flygtninge i Tyrkiet og om ændring af Kommissionens afgørelse C(2015) 9500 hvad angår bidrag til faciliteten for flygtninge i Tyrkiet (2018/C 106/05 — EUT C 106 af 21.3.2018, s. 4).

(3) Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af forordning (EF, Euratom) nr. 1605/2002 (EUT L 298 af 26.10.2012, s. 1).

(4) EUT L 362 af 31.12.2012, s. 1.

(5) Rådets forordning (EF) nr. 1257/96 af 20. juni 1996 om humanitær bistand (EFT L 163 af 2.7.1996, s. 1).

(6) Fælles erklæring fra Rådet og repræsentanterne for medlemsstaternes regeringer, forsamlet i Rådet, Europa-Parlamentet og Europa-Kommissionen, om den europæiske konsensus om humanitær bistand (EUT C 25 af 30.1.2008, s. 1).

(7) Som ændret ved Kommissionens afgørelse C(2016) 855 af 10.2.2016, Kommissionens afgørelse C(2017) 2293 af 18.4.2017 og Kommissionens afgørelse C(2018) 1500 af 14.3.2018.